Stella-verdagtes vra borgtog | Maroela Media
Die sewe mans wat aangekla word van die moord op Ben Molwele (56) se borgtogaansoek is Vrydag in die landdroshof in Vryburg in Noordwes aangehoor.
Die aansoek is egter nie afgehandel nie en gaan Maandag voort, het kol. Adéle Myburgh, woordvoerder van die polisie, bevestig.
Die sewe word aangekla in verband met 'n voorval waartydens Molwele verdwyn het ná hy glo ontvoer is.
Molwele se familie het hom op 17 Januarie by die Stella-polisiestasie as vermis aangemeld.
"Volgens die inligting wat ontvang is, het plaaswerkers Molwele en twee ander mense agternagesit ná hulle in 'n stoorkamer betrap is. Na bewering is boere ontbied toe Molwele gevang is. Daar word ook beweer dat Molwele aangerand, in 'n voertuig gelaai en langs die N18 afgelaai is," het Myburgh bygevoeg.
Al die beskuldigdes bly in aanhouding, buiten Frederik Theodorus Scholtz (59), weens sy swak gesondheid.